Verżjoni Vidjo: Venerabbli Margerita De Brincat MARGERITA MARIJA DE BRINCAT Konfundatriċi 1862 – 1952 Tagħrif: Madre Margerita De Brincat twieldet fit-28 ta' Novembru, 1862 fir-raħal Għawdxi ta' Kerċem. Fl-1877 daħlet f'assoċjazzjoni li kienet tissejjaħ it-Tnax-il Stilla tal-Qalb Imqaddsa ta' Ġesù u fl-1880 din l-assoċjazzjoni nbidlet f'kongregazzjoni. Hija laħqet is-Segretarja Ġenerali tal-kongregazzjoni li ntant kienet ngħatat l-approvazzjoni tad-Djoċesi Maltija biex tibdel isimha għal dik ta' Sorijiet Franġiskani tal-Qalb Imqaddsa ta' Ġesù. Hija damet madwar 50 sena taħdem mas-Sorjiet Franġiskani li fihom fetħet skejjel u djar għaż-żgħażagħ. Kien bis-saħħa tagħha li ħidma simili saret f'Corfu, Sqallija, Ruma u l-Etijopja. Mietet fit-22 ta' Jannar 1952 fid-dar tas-Sorijiet Franġiskani fir-Rabat, Għawdex. Illum il-kongregazzjoni li waqqfet taħdem f'diversi pajjiżi fosthom fl-Afrika, il-Brażil u l-Pakistan. Kuruna ta' tnax-il kewkba II-Kongregazzjoni kellha l-bidu tagħha fir-Rabat Għawdex fl-4 ta' Jannar 1874 meta lis-Sinjorina Karmela Xerri, mir-Rabat, ġieha f'idejha ktieb ta' Don Olmi li hi stess tat lil sħabha biex jaqrawh, Dan il-ktieb jismu: "Kuruna ta' tnax-il kewkba" ad unur tat-tnax-il kewkba li jdawwru l-Qalb Santissma ta' Ġesù. Dan il-ktieb jistieden lill-verġni biex jagħtu ruħhom b'riparazzjcni għall-offiżi li jsiru lil din il-Qalb. Il-qari ta' dan il-ktieb kellu effett kbir fuq xi xebbiet li bdew jinġabru fid-dar tal-imsemmija Sinjorina Xerri, biex jagħtu bidu għal dan x-xogħol ta' riparazzjoni. Billi ma setgħux ikomplu dawn il laqgħat weħidhom talbu lil Arċipriet ta' San Ġorġ, Dun Feliċ Refalo, biex jaħseb jinforma Assoċjazzjoni. Bil-permess tal-Isqof Pietru Pace ġie mogħti lilhom bħala Direttur tat-"Tnax-il kewkba," il-Viċi Parroku Dun Ġużepp Diacono, magħruf għat-tjubija u għaż-żelu mhux komuni tiegħu. Dan it-twajjeb Saċerdot twieled ix-Xagħra, Għawdex, fit-15 ta' Awwissu, 1866 u miet fit-22 ta' Ġunju, 1924. Il-laqgħat ta' kull xahar baqgħu jsiru fid-dar tas-Sinjorina Xerri, sakemm inkriet dar fi Strada "Għajn Qatet" u ġie mogħti l-isem "Dar tal-Karità." Il-Għan Qaddis Il-fini tal-Assoċjazzjoni f'din id-dar kien li jagħmlu ġid liż-żgħażagħ speċjalment lit-tfal l-iżjed fqar. Għaldaqstant l-Assoċjati taw bidu għall-programm tal-ħajja tagħhom. Wara li kienu jispiċċaw il-prattiki tagħhom ta' pietà, kienu jiġbru t-tfal, bi preferenza l-iktar fqar, u kienu jagħtuhom lezzjonijiet ta' Katekiżmu, ta' skola u ta' xogħol tad-dar. Filgħaxija, kienu jieħdu t-tfal fil-knisja ta' San Franġisk biex jagħmlu vista lil Ġesù Sagramentat u wara kienu jwassluhom sad-dar tagħhom. Fit-18 ta' Ottubru 1880, dawn il-Kongregati ħadu l-abitu tat-Terz Ordni ta' San Franġisk minn idejn il-Fundatur tagħhom Dun Ġużepp Diacono. L-Isqof Pietru Pace, fit-13 ta' Ottubru 1883 aċċetta l-Kongregazzjoni l-ġdida bħala Istitut Djoċesan u ta lill-Ewwel Sorijiet ir-Regola tat-Terz Ordni ta' San Franġisk biex josservawha. Dawn l-ewwel Terzjarji Franġiskani kienu jgħixu fl-ikbar faqar. Biex ikollhom in-neċessarju għall-ħajja kienu jaħdmu minn filgħodu sa filgħaxija, jgħallmu l-bizzilla, u jżommu skola ta' tfal żgħar subien u bniet. Hekk kienu utli għall-proxxmu, mhux biss bl-eżempju ta' ħajja qaddisa u fervoruża li kienu jgħaddu, iżda anki bl-opri, għall-vantaġġ tax-xbejbiet speċjalment fqar. Meta xi waħda minn dawn kienet tmut jew toħroġ, il-post tagħha kien jiġi okkupat biex in-numru ta' din l-Assoċjazzjoni jibqa' dejjem tnax. Madre Margerita: Konfundatriċi Hawn l-istorja hija mżejna bid-dehra tax-xbejba Virginja Debrincat li twieldet f'Kerċem fit-28 ta' Novembru, 1862. Din ix-xebba kienet mogħtija għat-tjieba u għall-ħajja moħbija u kienet għamlet vot tal-verġinità ta' 14-il sena. Ġiet aċċettata bħala postulanta fil-5 ta' Frar 1881. Fil-20 ta' Frar, 1881 libset il-libsa ta' San Franġisk minn idejn il-Fundatur, Dun Ġużepp Diacono u ħadet l-isem ta' Maestra Virġinja: 'il quddiem Swor Marija Margerita tal-Qalb ta' Ġesù. Sentejn wara l-fundazzjoni, il-Fundatur Diacono ħalla t-tmexxija tal-Kongregazzjoni li kienet għadha fil-bidu tagħha minħabba xogħol gravi ieħor li afdalu l-Isqof, u Madre Margerita b'ispirazzjoni divina, ħadet f'idejha t-tmexxija tal-Kongregazzjoni. L-Isqof Pietru Pace għenha ħafna u ta lill-Istitut l-ewwel Kostituzzjoni skont ir-Regola tas-Sorijiet Terzjarji Regolari ta' San Franġisk. Din il-Madre, membru tal-Komunità li qegħdin insemmu, bħala soru professa, bħala Superjura Lokali, bħala Madre Ġenerali, u bħala Konfundatriċi mexxiet għal snin twal il-Kongregazzjoni tas-Sorijiet Franġiskani ta' Malta. Illum dan l-isem tas-Sorijiet Franġiskani ta' Malta, b'lndult tas-Sagra Kongregazzjoni tar-Reliġjużi, ġie mibdul f'dak tas-Sorijiet Franġiskani tal-Qalb ta' Ġesù. L-iskop tal-Kongregazzjoni hu l-qdusija tal-membri permezz tal-osservanza fidila tal-voti tal-Ubbidjenza, Kastità u Povertà skont ir-Regola tat-Terz Ordni ta' San Franġisk u tal-Kostituzzjonijiet Propri. L-iskop speċjali ta' din il-Kongregazzjoni hu l-qdusija tal-proxxmu permezz tat-tagħlim u tal-edukazzjoni Nisranija u ċivili tat-tfal bniet u subien u tax-xebbiet speċjalment fqar, kif ukoll l-eżerċizzju tal-karità lejn il-morda. Għalhekk, is-Sorijiet jeżerċitaw l-attività tagħhom fi skejjel primarji, sekondarji, u f'oħrajn għat-tfal żgħar, f'orfanatrofji, ospizji, sptarijiet, ambulatorji u f'opri oħra bħal dawn. Kull fejn ikunu, jagħtu importanza kbira lill-Katekiżmu. Il-Konfundatriċi waqqfet l-ispirtu tal-Istitut fuq il-faqar, fuq l-umiltà, u fuq is-sempliċità Franġiskana. L-abitu ta' kulur qastni, il-kurdun tas-suf abjad, u l-velu li jilbsu s-Sorijiet ifissru s-sempliċità Franġiskana. Il-ferħ Franġiskan hu d-distintiv tas-Sorijiet Franġiskani tal-Qalb ta' Ġesù. Jinfirxu mad-dinja Ta' min isemmi l-ewwel fondazzjoni li Madre Margerita tal-Qalb ta' Ġesù, għat-talb tal-Isqof Pietru Pace, li waqqfet f'Korfù fl-1907. L-iskop kien li jassistu kolonja Maltija ta' emigranti li kienu marru hemm minn żmien qabel. Il-missjoni tas-Sorijiet kienet li jieħdu kura tat-tagħlim tal-Katekiżmu, jiġbru l-Maltin għall-Quddiesa tal-Ħadd, għall-Qrar u għat-Tqarbin billi javżawhom ġurnata qabel. Barra dan, l-unika skola kattolika f'Korfù hija f'idejn l-istess Sorijiet. Għandhom ukoll ospizju għax-xjuħ nisa, li hu wkoll l-uniku ospizju kattoliku. Hi ta' importanza kbira d-dar li nfetfiet f'Ruma fl-10 ta' Mejju, 1927. F'din id-dar, imkabbra u miżjuda, hemm skola materna, skola elementari, orfanatrofju tal-bniet u subien, ospizju għax-xjuħ nisa, tagħlim tal-Katekiżmu tal-Parroċċa kollha. L-attività tas-Sorijiet Franġiskani titnissel u tissaħħaħ mill-imħabba dedikata. Mis-sigħat ta' talb fil-Kappella, is-soru ġġorr lil Kristu magħha fix-xogħol u fl-appostolat tagħha. Fl-aħħar 40 sena, il-Kongregazzjoni ħadet żvilupp kbir u barra djar f'Għawdex u f'Malta għandha wkoll djar fl-Italja, fil-Greċja, fl-Ingilterra, fl-Etjopja, fil-Pakistan, fil-Brażil, fl-Awstralja, fl-Amerka u f'Ġerusalemm. Iż-żerriegħa ċkejkna mixħuta mill-Fundatur Dun Ġużepp Diacono u kkultivata mill-Konfundatriċi qaddisa Madre Margerita tal-Qalb ta' Ġesù, kibret u tat frott viżibbli u ta' ġid kbir lill-Knisja. Kollox ikun għall-ikbar glorja t'Alla. Venerabbli Nhar it-Tlieta 21 ta' Jannar, 2014, kummissjoni ta' Kardinali u Isqfijiet fi ħdan il-Kongregazzjoni tal-Kawżi tal-Qaddisin iltaqgħet f'sessjoni ordinarja biex tat ġudizzju dwar jekk il-Papa għandux jiddikjara lill-Qaddejja ta' Alla Madre Margerita De Brincat, bint id-Djoċesi ta' Għawdex, bħala Venerabbli. Din is-sessjoni tmexxiet mill-Kardinal James M. Harvey u għaliha kien preżenti l-Postulatur tal-Kawża, Patri Gianni Califano OFM. Il-vot tal-lum dwar il-virtujiet erojċi ta' Madre Margerita sar fuq il-proposti mogħtija minn kummissjoni ta' disa' konsulturi teologi f'April li għadda. L-eżitu tal-vot kien wieħed pożittiv, u għalhekk il-pass li jmiss issa hu li l-Kongregazzjoni tressaq ir-riżultat tal-vot tagħha quddiem il-Papa Franġisku biex, fuq parir tal-istess Kongregazzjoni, jiffirma d-Digriet uffiċjali li bih jiddikjara lil Madre Margerita De Brincat bħala Venerabbli. F'dak l-istadju, ikun jonqos biss l-approvazzjoni ta' miraklu bl-interċessjoni tal-Venerabbli De Brincat biex hi tiġi ddikjarata Beata. F'Velja ta' Talb li nżammet fil-21 ta' Jannar, 2014 fil-Knisja tas-Sorijiet fi Triq Palma, il-Belt Victoria, fejn hemm il- Casa Madre li fiha għexet għal tant snin u mietet Madre Margerita, u fejn tinsab midfuna, l-Isqof ta' Għawdex Mons. Mario Grech sejħilha "vulkan li jarmi enerġija umana u evanġelika." Hu żied jgħid li dan hu "jum storiku għall-Knisja f'Għawdex" għaliex għall-ewwel darba fl-istorja, bint id-Djoċesi ta' Għawdex tinsab daqshekk qrib il-glorja tal-altari. Links about Margerita De Brincat: https://www.findagrave.com/memorial/29612709/margherita-de_brincat https://mt.wikipedia.org/wiki/Madre_Maria_Debrincat http://www.sanfrangisk.com/09Ordni/of-17-M.Margerita.htm http://gozodiocese.org/2013/08/28/madre-margherita-de-brincat-taghrif-mill-kongregazzjoni-tal-kawzi-tal-qaddisin/ http://fcjmalta.org/?page_id=61 https://www.timesofmalta.com/articles/view/20120129/life-features/Mother-Margherita-Debrincat-in-love-with-love-as-a-way-of-life.404592 http://gozonews.com/43437/madre-margerita-de-brincat-to-be-proclaimed-venerable/ https://medjugorjemalta.blogspot.com/2014/01/papa-frangisku-jagraf-il-virtujiet.html http://www.franccj.com/franccj/en/2016/07/16/la-nostra-storia/ http://www.franccj.com/franccj/blog/2016/05/14/malta-4-luglio-2014-madre-margherita-de-brincat-e-venerabile/ https://www.velar.it/libro/madre-margherita-de-brincat/ Nota: It-Tagħrif dwar il-Venerabbli Margerita De Brincat huwa meħud mis-sit tal-MUSEUM ta' San Ġiljan u mis-sit tal-Arċidjoċesi ta' Malta. __ATA.cmd.push(function() { __ATA.initDynamicSlot({ id: 'atatags-26942-5ed64eb8b7470', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });
Venerabbli Margerita De Brincat